บจ.กระหน่ำแจกปันผล2.8แสนล.‘ไอพีโอ’เร่งขาย
คาดบริษัทใน ตลท.แจกปันผลปี 2553 กว่า 2.8 แสนล้านบาท สูงสุดเป็นประวัติการณ์ ชี้ปลายเดือน มี.ค.เม.ย. ถึงฤดูกาลบริษัทยื่นไฟลิงขายไอพีโอ
10 ส.ค. 2554

คาดบริษัทใน ตลท.แจกปันผลปี 2553 กว่า 2.8 แสนล้านบาท สูงสุดเป็นประวัติการณ์ ชี้ปลายเดือน มี.ค.เม.ย. ถึงฤดูกาลบริษัทยื่นไฟลิงขายไอพีโอ
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า จากตัวเลขเบื้องต้นคาดว่าบริษัทจดทะเบียน (บจ.) ใน ตลท.จะจ่ายเงินปันผลจากผลดำเนินการปี 2553 ประมาณ 2.8 แสนล้านบาท ซึ่งถือว่าสูงสุดเป็นประวัติการณ์ คิดเป็นอัตราผลตอบแทนเฉลี่ย 34% และตลาดหลักทรัพย์ เอ็ม เอ ไอ อยู่ที่ 6%
ทั้งนี้ ปี 2552 บจ.ประกาศจ่ายปันผลทั้งหมด 2.61 หมื่นล้านบาท ส่วนเงินปันผลที่คาดว่าจะจ่ายประมาณ 2.8 แสนล้านบาท คิดเป็นสัดส่วนประมาณ 45% ของกำไรสุทธิรวม 614,299 ล้านบาท ปี 2553
“การจ่ายปันผลปีนื้ถือว่าเป็นไปในทิศทางเดียวกับที่เคยประเมินไว้ว่าจะดีกว่าปี 2552 เพราะครึ่งปีแรก บจ.จ่ายเงินปันผลระหว่างกาลไปแล้วกว่า 9 หมื่นล้านบาท และสอดคล้องกับกำไรสุทธิของ บจ.ที่เพิ่มขึ้นมากเป็นประวัติการณ์” นายชนิตร กล่าว 
นอกจากนี้ คาดว่าตั้งแต่ปลายเดือน มี.ค.เม.ย.นี้ จะเริ่มเห็นบริษัทที่เข้าจดทะเบียนใหม่จำนวนมากทยอยยื่นแบบรายการ (ไฟลิง) เพื่อขอเสนอขายหุ้นให้ประชาชนครั้งแรก (ไอพีโอ) เนื่องจากภาวะการลงทุนยังดีต่อเนื่อง สัดส่วนราคาปิดต่อกำไรต่อหุ้น (พี/อี) สูงขึ้น และในช่วง 2 เดือนที่ผ่านมามูลค่าการซื้อขายเฉลี่ยต่อวันอยู่ที่ 3 หมื่นล้านบาท ก็สนับสนุนด้วย
ขณะที่นักลงทุนต่างชาติมีสัดส่วนการลงทุนเพิ่มขึ้นเป็น 25% จากปีก่อนที่ 15% นักลงทุนสถาบันก็เพิ่มเป็น 10% แต่รายย่อยสัดส่วนลงเหลือ 54% จากปีก่อนที่ 63%